Анонс: АПЛда 6-тур ўйинлари бошланмоқда\n16:11 / 19.09.2015\nБугун Англия Премьер-лигасининг 6-тур учрашувларига старт берилади.\nТурнинг марказий учрашуви Лондонда ўтказилади. Бугун "Челси" ва "Арсенал" жамоалари дерби баҳсида майдонга тушишади.\nБу ўйин арафасида мезбонлар 5та ўйиндан кейин 4 очко жамғарган ҳолда 17-ўринда жойлашган. "Арсенал" эса 10 очко билан 4-ўринда.\nҚайд этиш керакки, 16 сентябрь куни "Челси" ЕЧЛнинг гуруҳ босқичини "Маккаби"ни 4:0 ҳисобида мағлуб этган ҳолда муваффақиятли бошлади. Шундан сўнг, мухлислар ва мутахассислар жамоанинг омадсизликлари якунлангани ҳақида фикрлар билдиришни бошлади.\n"Арсенал" эса ЕЧЛни сафарда "Динамо Загреб"дан 1:2 ҳисобида енгилиш орқали бошлади.\nУшбу ўйин арафасида "канонирлар" устози Арсен Венгер Чехнинг собиқ жамоасига қарши ҳаракатлари ўйинда муҳим аҳамиятга эга бўлишини айтган.\n"Челси" бош мураббийи Жозе Моуриньо эса бу ўйинда бир қатор етакчи футболчиларни майдонга тушира олмаслиги мумкинлигидан огоҳлантирган.\nБу жамоаларнинг охирги учрашуви шу йилнинг 4 августида ўтказилган, Англия Суперкубоги учун баҳсда "Арсенал" 1:0 ҳисобида ғалаба қозонганди.\nМаълумот учун, ушбу икки жамоа АПЛ ташкил топганидан буён "Стемфорд Бриж" стадионида 23 марта ўзаро ўйин ўтказишган ва бу ўйинларда "Челси" 10 марта, "Арсенал" 7 марта ғалаба қозонган. Яна 6та ўйин эса дуранг натижа билан якунланган.\nТурнинг яна бир эътиборга сазовор учрашуви, "Манчестер Сити" ва "Вест Хэм" ўртасида ўтказилади.\nБу ўйин арафасида "шаҳарликлар" 5та ўйиндан 15 очко тўплаган ҳолда турнир жадвалини бошқариб турибди. Жамоа мухлисларидан бошқа барча "Сити"нинг қоқилишини кутмоқда.\nЎз навбатида Славен Билич бошчилигидаги "Вест Хэм" кучли жамоаларга қарши ўйинларда кучли ўйин кўрсатадиган жамоа ҳисобланди. "Болғачилар" АПЛнинг жорий мавсумида "Арсенал" ва "Ливерпуль" каби грандларни сафар учрашувларида 2:0 ва 3:0 ҳисобларида мағлуб этиб қайтганди. "Вест Хэм" айни вақтда 9 очко тўплаган ҳолда 5-ўринга жойлашган.\nУшбу баҳсга Тошкент вақти билан соат 21:30да старт берилади.\nБугун Бирмингем шаҳрида турнир жадвалининг 14 ва 15-поғоналарини бўлишиб турган 2 жамоа, "Вест Бромвич" ва "Астон Вилла" ўзаро ўйин ўтказади. Бу ўйинда ўтган учрашувда "Лестер"га қарши 2:0 ҳисобидаги ғалабали ўйинни охир-оқибатда 2:3 ҳисобидаги мағлубиятга айлантирган "Астон Вилла" вазиятни тўғрилашга ҳаракат қилади. "Вест Бромвич" эса бу мавсумда ҳам нурсиз ўйинлар кўрсатмоқда ва лигани тарк этишга асосий даъвогарлардан бири сифатида қаралмоқда.\nСтив Макманаман бошқарувга келганидан кейин ҳам ўйини кучаймаган "Ньюкасл" бу турда лига дебютанти "Уотфорд"ни қабул қилади. Бу ўйин олдидан мезбонларда 2 очко (19-ўрин), меҳмонларда эса 6 очко (13-ўрин).\nБугун АПЛда яна бир "аутсайдерлар тўқнашуви" Борнмутдаги «Дин Корт» ўйингоҳида ўтказилади. Ўйинда ўтказилган 5та турдан 4 очко олган "Борнмут" (16-ўрин) ва шунча ўйиндан кейин 2 очко билан қолаётган (20-ўрин) "Сандерленд" ўзаро учрашади.\nҚайд этиш керакки, ушбу ўйин натижаси мезбонлар сафидаги ҳужумчи Уилсоннинг ўйинига кўп жиҳатдан боғлиқ.\n6-тур арафасида 2 очкоси билан жадвалнинг қуйи қисмидан ўрин олиб турган "Сток Сити" мавсумни ўта муваффақиятли бошлаган ва 2 ўринни эгаллаб турган "Лестер"ни қабул қилади.\nБу ўйин арафасида "Лестер" бош мураббийи жамоаси ўйинда гол ўтказмаса, барча футболчиларни пицца билан меҳмон қилишга ваъда берган.\nМухлислар бу ўйинда ҳам "Лестер"нинг жазоирлик дурдонаси, мавсум кашфиётига айланиб улгурган Риёд Махрезнинг фантастик ҳаракатларни амалга оширишини кутмоқда.\nАПЛда яна бир муросасиз баҳс. Икки жамоа ҳам кучли таркиб ҳосил қилган. Фақат тажриба ва классдаги фарқлар туфайли "АПЛ грандлари" сифатида қайд этилмаётган жамоалар.\nАйни пайтда икки жамоада ҳам 8тадан очко жамғарилган ва бу жамоалар 7-8 ўринларда ёнма-ён жойлашишган.\nМезбонлар сафидагиндре Айю ва Гомис жуфтлиги, меҳмонлар сафида эса Баркли, Лукаку ва Нейсмит каби футболчилардан мухлислар кўп нарса кутишмоқда.\nАПЛнинг 6-тури 20 сентябрь куни ҳам давом эттирилади. Шу куни яна 3та жамоа ўз ўйинларини ўтказади.\nМавсумни омадсиз бошлаганлардан яна бири "Тоттенхэм" Англиянинг энг барқарор жамоаларидан бири "Кристал Пелас"ни қабул қилмоқда. Алан Пардьюнинг "Кристал Пелас" жамоаси айни вақтда 9 очко билан 6-ўринда жойлашган.\n"Шпорлар" эса аста-секинлик билан юқориламоқда. Қолаверса, жамоа сафига кореялик иқтидор Сон Хёнг Мин қўшилган. У 17 сентябрь куни Европа Лигасидаги учрашувда 2та гол урди.\nРональд Куман шогирдларининг янги мавсумда ўйини пасайганига қарамасдан, охирги мавсумларда "МЮ" билан муросасиз ўйинлар ўтказаётганини ҳисобга олган ҳолда бу ўйинга ҳам принципиал учрашув мақомини бериш мумкин.\nБу тур арафасида "МЮ" 10 очко билан учинчи, мезбонлар эса 6 очко билан ўн биринчи бўлиб турибди.\nАПЛнинг 6-турига "Ливерпуль" ва "Норвич Сити" баҳси якун ясайди. Икки жамоа ҳам айни вақтда ўзига ярашмаган ўринлардан жой олиб туришибди. "Мерсисайдликлар" (10-ўрин) ҳам, лига дебютанти "Норвич" (9-ўрин) ҳам 7тадан очко ишлашган.


Эксперт: «Почта — давлатнинг муҳим институти»\n22.05.2018 14:26 0 154\nТошкентдаги ИНҲА университетида #MITCROADMAP2018 анжумани бўлиб ўтгани ҳақида хабар берган эдик. Унда ахборот технологиялари соҳасига доир бир қатор муҳим ўзгаришлар ва режалар ҳақида маълумотлар берилди.\nАнжуманда Почта алоқаси ва инфокоммуникация бўйича консалтинг гуруҳи раҳбари Е.Биргер «Ўзбекистон почтаси»нинг бугунги аҳволи ҳақида гапирди.\nЭкспертнинг фикрича, собиқ иттифоқ мамлакатларида почтанинг асл вазифасини тушуниб етишмаган ва ҳанузгача буни англамаётганлар бор. Почта хизмати ўлгани ҳақидаги гаплар бекор, у ривожланган мамлакатларда давлатнинг муҳим институти сифатида қайта туғилиб бўлган, деди у. Жумладан, АҚШда почтанинг қанчалик муҳим роль ўйнаши ҳақида мисоллар келтирди.\nЎзбекистондаги ҳолатга тўхталар экан, МДҲ давлатлари билан таққослаганда ҳам, аҳвол жуда ночорлигини айтиб ўтди.\n«Давлат ва жамият анъанавий почтадан умуман фойдаланмай қўйган. Айни пайтда Ўзбекистонда почта бутунлай йўқ бўлиб кетиш арафасида турибди. Нима сабабдан? Почтачилар яхши ишламаяптими? Ҳолатни ўргандим, фидойи мутахассислар бор. АКТ вазирлиги ҳар қандай ёрдамга тайёр... Сабаб шундаки — давлат ўз тараққиёти йўлида почтанинг ролини ҳисобга олмаяпти. Почта бу — ўлаётган соҳа эмас, давлатнинг муҳим институти эканини инобатга олмаяпти», деди Е.Биргер.\nХалқаро эксперт, шунингдек, Ўзбекистонда почтани ривожлантириш, модернизация қилиш бўйича таклифларини ҳам билдириб ўтди.\nЎзбекистон почта #MITCROADMAP2018


Шавкат Мирзиёев ҚҚС ставкасини пасайтиришга топшириқ берди - Anhor\nAnhor Все посты Шавкат Мирзиёев ҚҚС ставкасини пасайтиришга топшириқ берди\nШавкат Мирзиёев ҚҚС ставкасини пасайтиришга топшириқ берди\n12 Sentabr 2019\nҚҚС ставкаси неча фоизга камайишига аниқлик киритилмаган...\nЎзбекистон Президенти Шавкат Мирзиёев Молия вазирлигига қўшилган қиймат солиғи ставкаларини пасайтириш бўйича конкрет асосли таклифларни ишлаб чиқишни топширди. Бу ҳақда Газета.uz нашри «Ўзбекистан 24» телеканалига таянган ҳолда хабар беради. ҚҚС ставкаси неча фоизга камайишига аниқлик киритилмаган.\n11 сентябрь куни бўлиб ўтган видеоселектор йиғилишида Шавкат Мирзиёев 2019 йилнинг саккиз ойи учун давлат бюджетига тушумлар прогнози 7% га ошириб бажарилганини қайд этди. Тушумлар миқдорини ошириш ва солиққа тортиладиган базани кенгайтириш учун якка тартибдаги тадбиркорлардан олинадиган белгиланган солиқларнинг йиғилишини ошириш ва хуфия бандликни легаллаштириш муҳим, дея қайд этади давлат раҳбари.\nЎзбекистонда бешта янги авиакомпания пайдо бўлиши мумкин\nЎзбекистонда Истеъмолчилар ҳуқуқларини ҳимоя қилиш агентлиги ташкил қилинди. У нима билан шуғулланади?


Оҳангарон тумани ҳокими Ўктам Турсуновнинг байрам табриги|Оҳангарон ҳаёти - Жизнь Ахангарана\nОҳангарон тумани ҳокими Ўктам Турсуновнинг “Қишлоқ хўжалиги ходимлари куни” муносабати билан соҳа вакилларига байрам табриги\nАссалому алайкум, заҳматкаш деҳқонлар, уста боғбонлар, мард ва танти чорвадорлар!\nБугун сизлар билан “Қишлоқ хўжалиги ходимлари куни”ни нишонлаш мақсадида тўпландик. Фурсатдан фойдаланиб, бугунги улуғ айём билан барчангизни чин қалбимдан табриклайман!\nҲаммамизга яхши маълумки, ўтган йилнинг 25 август куни эълон қилинган Ўзбекистон Республикасининг “Қишлоқ хўжалиги ходимлари кунини белгилаш тўғрисида”ги Қонунига мувофиқ, Президентимиз ташаббуси билан декабрь ойининг иккинчи якшанбаси “Ўзбекистон Республикаси қишлоқ хўжалиги ходимлари куни” этиб белгиланди. Бу қонун, табиий равишда, давлатимиз раҳбарининг Сиз – азиз меҳнаткашларга нисбатан меҳри ва эътиборидан нишонадир.\nТуманимизнинг иқтисодий салоҳиятида қишлоқ хўжалигининг ўрни юқори эканлиги барчамизга маълум. Дарҳақиқат, қишлоқ хўжалиги маҳсулотларини етиштириш ва уни халқимиз дастурхонига боришигача бўлган жараёнда заҳматкаш деҳқону фермерларимизнинг меҳнату машаққатлари беқиёс эканлигини алоҳида таъкидлаш лозим.\nАйни дамда, барча соҳаларда кўплаб ўзгаришлару ислоҳотларга бой бўлган жорий йилда фермер ва деҳқонларимизнинг баракали ҳамда сермаҳсул меҳнатлари натижасида қўлга киритилган ютуқлар, олдимизда турган вазифалар ҳақида қисқача тўхталмоқчиман.\nЯкунланиб бораётган йилда 700 дан ортиқ фермер хўжаликлари ва ташкилотларда етиштирилган мўл ҳосил эвазига 36 000 тонна бошоқли дон етиштирилиб, давлат қабул пунктларига 22 734 тонна ғалла етказилишига эришилди.\nШуни алоҳида таъкидлашни истардимки, об-ҳавонинг ўта иссиқ келганлиги, шу билан бирга, сув билан боғлиқ айрим муаммолар юзага келганига қарамасдан, Сиз – туманимиз меҳнаткашлари бор шижоатингизни кўрсатиб, халқимиз олдидаги садоқатингизни яна бир бор намоён қила олдингиз.\nХабарингиз бор, ёзнинг айни жазирамасида, экинларимиз суғорилиши зарур бўлган пайтда “Ҳамдам” ва “Паркент” каналларида қарийб 40 кун сув умуман бўлмади. Ўша кунларда катта пул сарфлаб, даласига яхши ниятларда уруғ қадаган фермернинг аҳволини таърифлаш қийин эди. Бундай фожеали ҳолат нафақат Оҳангарон, балки вилоятимиз, республикамиз учун катта йўқотиш бўлди.\nШунга қарамай, туманга қишлоқ хўжалиги йўналиши бўйича берилган режа-топшириқ миқдори ўзгармаган. Биз қишлоқ хўжалиги соҳасида экспорт режасини тўлиқ бажаришимиз керак. Айни пайтда, бу энг оғриқли нуқтамиз бўлиб турибди.\nҲаёт давом этади, бу йилда тўплаган айрим аччиқ хулосаларимиз бизни келаси йил ҳосилига ҳозирданоқ эътиборли бўлишга даъват этади. Шу кунларда бутун туманимиз бўйлаб 2019 йил ҳосили учун ғалла экиш ишларини давом этиришмоқда. Жумладан, ғаллакорларимиз 12 000 гектардан ортиқ майдонга барака уруғини қадаб бўлишди.\nБундан ташқари, 2019 йил ҳосили учун тўқсонбосди экинларини экиш ишлари ҳам жадаллик билан олиб борилмоқда. Хусусан, шу кунга қадар, 280 гектар ер майдонига саримсоқпиёз, пиёз ва сабзи экинлари экилмоқда.\nОлдимизда турган муҳим вазифалардан яна бири бу туманимиз экспорт салоҳиятини ривожлантиришдир. Очиғи, ҳозирча бу борадаги ишларимиз жудаям мақтанарли даражада эмас. Айни пайтда етиштираётган маҳсулотларимизнинг аксарият қисми ички бозорларимиз эҳтиёжлари учун мўлжалланмоқда. Ҳеч кимга сир эмас-ки, сўнгги пайтларда мамлакатимиз раҳбарияти томонидан экспорт масаласига жиддий эътибор қаратилиб, тадбиркору фермерларга кенг имкониятлар яратилмоқда. Бундан эса тўғри ва унумли фойдаланмоғимиз керак бўлади.\nАйни дамда туманда икки йўналишда чорвачилик ҳаракати ривожланмоқда. Биринчиси, бу аҳоли томонидан боқилаётган йирик ва майда шохли чорва бўлса, иккинчиси, уддабурон фермерларнинг саъй-ҳаракатлари билан тобора баракага кираётган қўй-моллардир. Ҳозирги кунда аҳоли хонадонларида 66 мингдан ортиқ қорамол, 176 мингдан ортиқ қўй-эчки парваришланаётган бўлса, чорвачиликка ихтисослашган фермер хўжаликларида 1500 дан ортиқ қорамол, 71 мингдан ортиқ қўй-эчки, 1300 дан ортиқ от мавжуд.\nҚишлоқ хўжалиги соҳаси шу қадар серқирра ва кўп тармоқлики, айни дамда барча йўналишлар бўйича эришилган ютуқларнинг ўзигагина тўхталиб ўтишга вақтимиз етмайди. Ҳозир эса шу ерда жам бўлган муҳтарам мутасаддиларимиз эътиборига ҳавола қилиб айтмоқчиманки, келгуси йил учун режа-дастурлар тузаётганда, масала, энг аввало, аҳоли манфаатларига қаратилиши лозим.\nБугун қутлуғ байрам, тўй-тантана. Шу муносабат билан, танқид ва таҳлилларни кейинга қолдириб, барчамизнинг қалбимизга фахр туйғуларини солган бугунги ютуқларимиздан шодланайлик.\nИш бор жойда камчилик бўлади, дейдилар. Ватанимиз тараққиёти йўлида қўлни қўлга бериб, сидқидилдан меҳнат қилар эканмиз, гоҳида аччиқ гаплашган пайтларимиз ҳам бўлди. Ислоҳотлар кўлами кенгайган бир пайтда, талабчанлик ва назоратни маҳкам ушлашга тўғри келганлигини тушунишингизни истардим. Бу ҳолатларни тўғри англаб, ҳамиша мен билан ёнма-ён туриб, буюк келажак сари дадил қадам ташлашда шижоат кўрсатганингиз учун Сизларга ташаккур, азизларим! Эл-юрт, ватанимиз бахтига доимо омон бўлинг!\nЯна бир бор байрамингиз муборак бўлсин! Келаётган йилда Президентимиз, халқимиз олдида юзимиз ёруғ бўлиб, кўзлаган ният-мақсадларимизга етиш ҳар биримизга насиб этсин!\nбайрам, Қишлоқ хўжалиги ходимлари куни, Оҳангарон, табрик


Аллоҳ ризоси учун дўстлашмоқ буюк саодат – oliymahad.uz\nАллоҳ ризоси учун дўстлашмоқ буюк саодат\nҚуръони каримда мўминлар ўзаро бир-бирларига дўсту биродар экани баён қилиниб, «Албатта, мўминлaр динда ўзаро биродардирлар…» дейилган (Ҳужурот сураси, 10-оят).\nИслом дини инсонларни бир-бири билан яхши муомалада бўлишга буюрар экан, уларнинг муомалалари беғараз бўлиши учун ўзаро муносабатлари ҳам самимий бўлиши лозимлигини таъкидлайди. Зеро, инсон табиатан киришимли қилиб яратилган, яъни у жамиятдан ажралиб, алоҳида яшай олмайди. Шундай экан, мўмин киши диний ва дунёвий ишларини тўғри йўлга қўйишда солиҳ дўсту ёрларни танлаши лозим.\nАгар бу дўстлик Аллоҳ учун бўлса, у яна ҳам мустаҳкам бўлади, чунки Аллоҳ розилиги учун бўлган дўстликка ҳеч қандай дунёвий ғараз аралашмайди. Бошқача қилиб айтганда, дунёвий ишлар юзасидан сен-менга бориб қолган тақдирда ҳам, уларнинг дўстлигига путур етмайди. Имом Бухорий ривоят қилган ҳадисда айтилишича, Расулуллоҳ соллаллоҳу алайҳи васаллам: «Аллоҳ таоло ҳеч қандай соя бўлмайдиган қиёмат кунида етти тоифа инсонларга Ўзининг Арши соясидан жой беради. Улардан бири Аллоҳнинг розилиги учун дўстлашган инсонлардир», деганлар.\nБошқа бир ҳадисда эса: «Аллоҳ йўлида дўстлашган инсонлар учун охиратда нурдан минбарлар барпо қилинади. Уларни кўриб, ҳатто пайғамбарлар ва шаҳидлар ҳам ҳавас қиладилар», деб марҳамат қилганлар (Имом Термизий ривояти).\nДарҳақиқат, аҳли солиҳ кишилар билан ошно бўлган инсон ҳеч қачон панд емайди. Бундай кишилар билан дўстлашиш нафақат дунёда, балки охиратда ҳам фойда бериши Қуръони каримда баён қилинган (Зухруф сураси, 67-оят). Шунингдек, бетавфиқ, нодон инсонлар билан дўстлашиш дунёда шармандалик, охиратда эса ҳасрату надомат келтириши ҳам очиқ-равшан баён этилган (Фурқон сураси, 27, 29-оятлар).\nПайғамбаримиз соллаллоҳу алайҳи васаллам бир ҳадисларида: «Киши ўз биродарининг динида бўлади», деган бўлсалар, бошқа бир ҳадисда: «Сен ўзинг дўстлашаётган одамнинг хулқ-атвори, унинг қандай одам эканига эътибор бергин», деб марҳамат қилганлар. Халқимизда ҳам «Сен менга дўстинг кимлигини айт, шунда мен сенга қандай одам эканингни айтаман», деган бир гап бор.\nДарвоқе, бирор инсонга баҳо беришда унинг ёру биродарлари қандай одамлар эканига қаралади. Агар улар дину диёнатли кишилар бўлса, ўзгалар наздида унинг ҳақида ҳам шундай фикр пайдо бўлади. Борди-ю, ошнолари Худо бехабар, бировнинг ҳақидан қўрқмайдиган, муттаҳам кимсалар бўлса, уларнинг касофати уриб биродари ҳам ёмонотлиқ бўлиши табиий. Шундай экан, мусулмон киши дунё ва охирати учун манфаатли бўлган инсонлар билан ошно бўлишга эътибор бермоғи лозим.\n109500cookie-checkАллоҳ ризоси учун дўстлашмоқ буюк саодатno\nОлдингиЧумоли – батартиб ҳашаротКейингиҲиндистонда Ислом маданияти маркази барпо этилади


Мифунгар – Meducate.uz – Дорилар ҳақида маълумотлар ўзбек тилида\nHome Йўриқномалар Мифунгар\nПрепаратнинг савдо номи: Мифунгар®\nТаъсир этувчи модда (ХПН): оксиконазол\nДори шакли: сиртга қўллаш учун крем\nБир туба (30 г крем) қуйидагиларни сақлайди:\nфаол модда: оксиконазол – 0,300 г (оксиконазол нитрати кўринишида – 0,3441 г);\nёрдамчи моддалар: стеарил спирти, цетил спирти, юмшоқ оқ парафин, полисорбат 60, пропиленгликоль, бензой кислотаси, тозаланган сув.\nТаърифи: оқ ёки деярли оқ, гомоген, гидрофил, “сув ичида ёғ” туридаги эмульсия ҳолатидаги тиниқ бўлмаган крем, деярли ҳидсиз.\nАТХ коди: D01AC11\nТаъсир этувчи модда – имидазолнинг сунъий деривати бўлган оксиконазол бўлиб, у замбуруғларга қарши, шунингдек микробларга қарши таъсир кўрсатади. Патоген замбуруғларнинг ҳужайра мембранасининг таркибига кирувчи эргостеролнинг биосинтезини сусайтиради. Дерматофитлар, ачитқилар ва бошқа Trichophyton spp., Epidermophyton floccosum, Microsporum spp., Candida albicans, Pityrosporum spp., Aspergillus spp. уруғи замбуруғларига нисбатан фаол. Шунингдек Streptococcus spp., Staphylococcus spp, Corynebacterium spp. қатори микроорганизмларига нисбатан ҳам фаол.\nСиртга қўйилганида оксиконазолнинг оз миқдорда тери орқали сўрилиши аниқланади, қўйилган модданинг катта қисми терининг шох қаватида тўпланади. Крем 2,5 мг/см2 дозада терига қўйилганидан 5 соатдан кейин оксиконазолнинг эпидермисдаги концентрацияси 16,2 мкмоль (юзаки шох қаватида – 3,64 мкмоль, чуқурроқ қаватларда 1,29 мкмоль) ни ташкил қилади. Крем сиртга 150 мг дозада қўйилганидан кейин қўйилган миқдорининг 1% дан камроқ қисми сўрилади, оксиконазол қон зардобида аниқланмайди.\nПрепаратга сезгир қўзғатувчилар чақирган тери ва соч қопламаларининг замбуруғли касалликларида қўлланади.\nСиртга қўллаш учун. Шикастланган жойга юпқа қават қилиб суткада 1 марта, яхшиси кечасига қўйилади. Даволаш курсининг давомийлиги: тери микозларида – 2 ҳафта; панжа микозларида 1 ой. Касаллик белгиларининг қайталанишларини олдини олиш учун препарат билан даволашни тўлиқ соғайганлик белгиларидан кейин 1-2 ҳафта давомида давом эттириш тавсия қилинади. Препарат билан даволаш курси 6 ойдан кўп тавсия қилинмайди.\nАллергик дерматит, оғриқлар, қизариш, терини қичишиш, тери тошмаси, терини ёрилиши, мацерацияси, фолликулит, ачишиш, санчиш ҳисси кўринишидаги ножўя реакциялар бўлиши мумкин.\nЮқори сезувчанлик ёки тери қопламларининг таъсирланиши белгилари пайдо бўлганида препаратни қўллашни тўхтатиш ва бу ҳақида шифокорга хабар бериш лозим.\nИмидазол ҳосилаларига, препаратнинг бошқа компонентларига юқори сезувчанлик; болаларда (8 ёшгача) қўллаш мумкин эмас.\nМифунгар® препаратнинг бошқа дори воситалари билан ўзаро таъсири тўғрисида маълумотлар олинмаган.\nШифокорнинг маслаҳатсиз бошқа маҳаллий қўллаш учун препаратлари билан қўллаш мумкин эмас.\nПрепаратга сезгир қўзғатувчилар чақирган ташқи жинсий аъзоларининг замбуруғли касалликларини даволашда жинсий шерикни бир вақтда даволаш керак. Препаратни кўзга тушишидан сақланиш лозим.\nПрепаратни ҳомиладорлик ва эмизиш вақтида қўлланиши: ҳомиладорлик вақтида (ҳомиладорларда адекват ва қатъий назоратланган тадқиқотлар ўтказилмаган) ва эмизиш вақтида (оксиконазол кўкрак сутига киради) Мифунгар® препаратини қўллаш тавсия этилмайди.\nДозани ошириб юборилиш ҳоллари таърифланмаган. Препарат тасодифан ичга қабул қилинганида кўнгил айниши ва қусиш пайдо бўлиши мумкин. Меъдани ювиш ва шифокорга мурожаат қилиш керак, зарурати бўлганида симптоматик даволаш ўтказилади.\n30 г дан 1% ли сиртга қўллаш учун крем алюминий тубаларда. Ҳар бир туба қўллаш бўйича йўриқномаси билан бирга картон қутига жойланган.\n25оС гача бўлган ҳароратда.


ХОРАЗМДАГИ ТЎЙДА ОММАВИЙ МУШТЛАШУВ СОДИР БЎЛДИ… (ВИДЕО) - 13 Сентября 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Сентябрь » 13 » ХОРАЗМДАГИ ТЎЙДА ОММАВИЙ МУШТЛАШУВ СОДИР БЎЛДИ… (ВИДЕО)\nБу сафар оммавий муштлашув Хоразмдаги ресторанлардан бирида бўлиб ўтаётган тўйда кузатилди. Кадрда ҳаммаси аниқ кўриниб турибди. Тўйга келган ёшлар бир-бирини шафқатсизларча калтакламоқда. Мева-чевалар, ширинликлар, товоқлар, стулларнинг учиши худди қутурган оломоннинг тартибсизликларини эслатади. Милиция ходимлари қаерга қарашган, худо билади. Умуман, кейинги пайтларда негадир ўзбек тўйларида худди шундай оммавий муштлашувлар тез-тез такрорланадиган бўлди. Бунинг сабаби нимада экан? Ё ёшлар қадимги ота-боболар анъаналарини эслаб қолишдими? Ачинарлиси, кимдир орзу-ҳавас билан тўй қилиб, халқнинг олдига дастурхон ёзса-ю, кимлардир келиб тўйни азага айлантирса…


19 Ìàðò 2020 20:10 889\nПандемия сабабли фаолиятини тўхтатган тадбиркорларга банклар орқали фоизсиз бюджет ссудалари ажратилади. Ҳокимларга иқтисодий қийинчиликка дуч келган корхоналардан маҳаллий солиқларни ундиришни 6 ойгача кечиктириш ваколати берилади.\nЯкка тартибдаги тадбиркорларнинг даромад солиғи, фермерларнинг сув солиғи 50 фоизга камайтирилади. Бунда маҳаллий бюджетдаги йўқотишлар республика бюджетидан қоплаб берилади.\nМеҳмонхона бизнесида 90 миллиард сўмлик, транспорт-логистика соҳасида 650 миллиард сўмлик, умумий овқатланиш муассасаларида 180 миллиард сўмлик, ташқи савдо корхоналарида 3,6 триллион сўмлик кредитларни қайтариш имконияти пасаймоқда. Туристик фирма ва меҳмонхоналар ҳар бир сайёҳ учун кунига 2-3 доллардан туризм йиғими тўлаб келмоқда.\nКарантинга ёпилган муассасалар ходимлари, карантиндаги фуқаролар ва уларга қаровчиларнинг ҳуқуқларини таъминлаш, ижтимоий нафақа олувчилар сонини камида 10 фоизга ёки 60 мингтага оширилади.\nАввалроқ, Американинг йирик инвестицион банкларидан бири Bank of America (BofA) АҚШда тўлиқ миқёсдаги иқтисодий инқироз бошланаётганини эълон қилганди. Банкнинг етакчи таҳлилчиси Мишель Мейернинг сўзларига кўра, Америка иқтисодиёти рецессиядан қочиб қутула олмайди, муаммоларнинг асосий сабаби эса коронавирус тарқалишидир.\n«Биз Америка иқтисодиёти дунёнинг қолган қисмига қўшилиб рецессияга тушганлигини расман эълон қиламиз ва бу жуда чуқур шўнғиш», — деб ёзади таҳлилчи.\nМейернинг прогнозига кўра, АҚШга ишсизликнинг ўсиши хавф солмоқда, истеъмолчилар ишончи йўқолди, жамғармалар эса йўқ бўлди.\nBofA меҳнат бозори истиқболларини баҳолаган ҳолда ана шундай прогноз қилди. Мейернинг ҳисоб-китобича, яқин вақт ичида АҚШда ишсизлик даражаси икки бараварга ортади, ишсизлар сони эса иккинчи чорак давомида ойига бир миллион кишига ўсиб боради.\nШу билан бирга BofA инқироз ўта кучли бўлса-да, қисқа муддатли бўлишини тахмин қилмоқда.\nКоронавирус эпидемияси ҳамда нефть нархларининг тушиб кетиши жаҳон фонд бозорларининг қулашига сабаб бўлди. Кейинги бир ярим ҳафта ичида АҚШ фонд биржалари 30 фоизга тушиб кетди, Brent нефтининг бир баррели 52,36 доллар 25 долларга тушди.\nЖамият 04.06.2020 10\nЖамият 03.06.2020 397


Шимолий Кореяга коронавирус энди етиб борди - xabar.uz\n12.05.2022 09:40 0 1606\nКХДР ҳудудида расман илк бор коронавирус юқтириш ҳолати қайд этилди.\nБу ҳақда Yonhap агентлиги Корея марказий телеграф агентлигига асосланиб хабар берган.\nМамлакат раҳбари Ким Чен Ин шу муносабат билан сиёсий кенгашнинг муҳим йиғилишини чақирди. Унда мамлакатда вирус тарқалишига максимал чоралар кўриш ва чегараларда назоратни кучайтириш топшириғи берилган.\nҚайд этилишича, беморда «омикрон» штамми қайд этилган. Жанубий Корея ҳукумати қўшнисига гуманитар ёрдам кўрсатишга тайёрлигини билдирган.\nШимолий Корея шу вақтга қадар коронавирус расман қайд этилмаган кам сонли давлатлардан бири бўлиб келаётганди. 2020 йил июлида коронавирус юқтирган беморларда бири ноқонуний чегарадан ўтгани тахмин қилинган, аммо бу маълумот тасдиқланмаган.


Исроил Ғазони бомбардимон қила бошлаши ортидан вазият янада оғирлашди.\nБир неча ҳафта олдин Ғазо секторининг заиф соғлиқни сақлаш тизими коронавирусга чалинганлар сони кўпая бошлагани сабаб мушкул аҳволга тушиб қолган эди. Маҳаллий расмийлар касалхоналарнинг операция бўлимларини коронавирус беморлари учун бўшатиб, шошилинч бўлмаган тиббий ёрдам кўрсатишни тўхтатиб қўйди.\n“Дарс устига чипқон” деганларидек, Исроил Ғазони бомбардимон қила бошлаши ортидан вазият янада оғирлашди.\nЖорий ҳафтада Исроил ва “Ҳамас” ўртасидаги зиддият туфайли 119 нафар фаластинлик, жумладан, 31 нафар бола ҳалок бўлди, 830 га яқин киши яраланди. Исроил ҳаводан хонадонлар, машина ва биноларга зарба берди.\nГавжум соҳил анклави бўйлаб жойлашган шифокорлар эндиликда реанимация бўлимлари фаолиятини қайта йўлга қўймоқда. Улар қўли қўлига тегмай яраланганларни даволаш ва ампутация қилиш билан машғул.\nЖароҳат олганларнинг яқинлари тез ёрдам машиналарини кутмай, беморларни шахсий автоуловда ёки пиёда ҳудуддаги энг катта “Шифо” касалхонасига етказмоқда.\nЖабалия шаҳридаги “Индонезия” шифохонаси яқинига бомба тушгач, мазкур клиника ҳам беморларга тўлди. “Ассошиэйтед Пресс” агентлиги беморлар ҳатто шифохона йўлакларида ётганини хабар қилди.\nУзоқ йиллик зиддиятлар туфайли 2 миллиондан ортиқ аҳоли яшайдиган Ғазо секторининг соғлиқни сақлаш тизими буткул издан чиққан. “Ҳамас” ва Ғарбий Соҳилда фаолият юритадиган Фаластин маъмурияти ўртасидаги ихтилоф ва 14 йилдан бери давом этаётган қамал туфайли минтақа инфратузилмаси аянчли аҳволга тушиб қолган. Шифохоналарда қон, жарроҳлик лампалари, анестезия воситалари ва антибиотиклар етишмайди. Шахсий ҳимоя воситалари, нафас олиш аппаратлари ва кислород идишлари эса янада тақчилдир.\nЎтган ойда Ғазода кундалик коронавирус юқтириш ҳолатлари ва ўлим сони рекорд даражага етди. Бунга вируснинг илк бор Британияда аниқланган штамми шиддат билан тарқалиши ҳамда аҳоли бепарволиги туртки бўлди.\nИшсизлик даражаси 50 фоизни ташкил этадиган Ғазода омон қолиш истаги олдида соғлиқни сақлаш мутахассислари тавсиялари муҳим аҳамият касб этмайди. Тест кўлами чекланган бўлса-да, соғлиқни сақлаш идоралари бугунга қадар 105 700 дан ортиқ одам вирус юқтиргани ва 976 киши ҳалок бўлганини маълум қилган.\nЎтган йили расмийлар клиникаларни COVID-19 беморлари учун ҳозирлаган эди. Аммо шиддатли ҳаво ҳужумлари ортидан вазият ўзгарди.\nХон Юнус шаҳридаги “Европа” касалхонасида ҳамширалар ярадорларга ўрин топиш мақсадида ярим тунда ўнлаб вирус юқтирган беморларни бошқа бинога кўчиришга мажбур бўлган.\nШифохона раҳбари Юсуф ал-Аққод агар вазият янада кескинлашса, клиникада ковидга чалинган беморларни даволаб бўлмаслигини айтди.\nЭнг ёмони, сешанба куни Исроил ҳаво ҳужумларида Ғазо шаҳри шимолидаги иккита соғлиқни сақлаш клиникаси ҳам зиён кўрди. Жаҳон соғлиқни сақлаш ташкилотига (ЖССТ) кўра, ҳужумлар ортидан “Ҳала аш-Шава” шифо маскани вайрон бўлган, тиббий ходимлар эвакуация қилинган. “Индонезия” касалхонасига ҳам зарар етган.\n2014 йилги уруш пайтида ҳарбий жиноятларга қўл ургани учун Халқаро жиноят суди томонидан тергов қилинаётган Исроил бу ҳафта нишонга олинган ҳудудлар аҳолиси аввалдан огоҳлантирилганини иддао қилди. Аммо ҳаво ҳужумларида тинч аҳоли вакиллари ҳалок бўлаётгани, ҳудуд инфратузилмаси катта зарар кўраётгани рад этиб бўлмас ҳолатдир.\nЖССТнинг Ғазодаги ваколатхонаси раҳбари Саша Бутсманинг айтишича, зўравонлик туфайли коронавирус тестини ўтказадиган ўнлаб соғлиқни сақлаш марказлари ёпилган. Тўқнашув бошланишидан олдин кунига 3000 та тест олинаётган бўлса, бугунга келиб бу кўрсаткич 300 га тушиб қолган.


ҚОННИНГ ҚАДРИ « Ўзбекистон Халқ Ҳаракати\n13 October 2013 - 8:37\n(Андижон қатлиомига 7 йил тўлгани муносабати билан ўтказилган митингда ўқилган нутқ)\nАндижонда тинч намойишга чиққан аҳолининг қатлиом қилинганига 7 йил ўтибди, аммо қалбимизда бу қатлиомдан қолган жароҳат ўзининг 7 кунини ҳам яшагани йўқ, бу жароҳат ҳали ҳам ўшандай янги ва қонталашдир.\nВақт ўргимчаги бу жароҳат устини ўзининг иплари билан ўртишига ҳали бери умид йўқ, чунки, бу қатлиомни амалга оширган жиноятчилар ҳали ҳам жазосиз қолмоқда, боз устига, улар миллатни турли хил йўллар билан қатлиом қилишда яна ушандай ғайрат билан давом этмоқдалар. Бугун бу катлиом ҳақда ўйлар эканман, хотирамга мамлакатимиз эндигина мустақилликка эришган илк кунларда бу ерда бўлаётган воқеаларни кузатиш учун ўлкамизга келган бир озарбойжон қардошимиз айтган қуйидаги гаплар эсимга келади: “Одатда, озодликка қон билан эришилади, сиз, яхшиямки, бунга қонсиз эришибсиз, аммо ҳақиқий озодликка эришиш учун кейинроқ барибир қон тўкишга тўғри келади”. Бу гап икки йилдан бери ўз ерларини босқинчилар ва уларнинг малайларидан озод қилиш учун курашаётган мамлакатдан келган қардошимизнинг гапи эди. Мен ҳозир ўша озарбойжон қардошимизнинг гапини эслар эканман, хаёлимга:”хўш, биз озодликка эришиш учун яна қанча қон тўкишимиз керак, биз, халқ ўлароқ, Туркистонда энг кўп қон тўккан халқ эмасми?” деган надоматли ўй келади. Хўш, нега бу қонлар, ўша қардошимиз айтгандай, бирон бир самара бермаяпти, нега ҳали ҳам қонни энг кўп тўкиб, озодликдан энг узоқ колаётган халқ бўлиб қолмоқдамиз, деган саволлар руҳимни кемиради, менга тинчлик бермайди. Бу саволларга қалбдан чиқаётаган жавоб эса, кўнгилни ўкситувчидир, бу мунгли жавоб шундайдир: барча қадриятларимиз сингари бизнинг қонимиз ҳам ўз қимматини йўқотгандир, қонимиз ҳам худди инфляцияга учраган ўзбек сўми каби уни бирон бир нарсага алиштиришга яроқсиз бўлиб қолмоқда.\nБугун биз қилишимз лозим бўлган асосий ишлардан бири қадриятларимизни тиклашдир, қадриятларимиз тикланмас экан, миллат ўлароқ, қаддимиз ҳам тикланмайди, тўкилаётган қонларимиз ҳам қадрсиз, самарасиз бўлиб қолаверади. Зотан, қонимизнинг ўзи ҳам ўша ерга урилган, топталган қадриятлардан биридир. Қоннинг кадри – бу қонга юкланган Масъулиятда, Ғояда, Ниятдадир. Масъулиятсиз, Ғоясиз, Ниятсиз тўкилган қоннинг зиёфат учун сўйилган қўй қонидан фарқли жойи йўқдир. Қонимиз Халк Масъулиятига, Халқ Ғоясига, Халқ Ниятига йўғрилган пайтдагина у яна энг юксак қадриятларимиздан бирига айланади. Қонимиз Халқимиз қонига келиб қўшилмоғи, халқимиз томирларида оқа бошламоғи лозим, ўшанда биронтамизнинг ҳатто бурнимиздан оққан бир томчи қон ҳам бошқалар тарафидан бутун бошли бир Халқнинг тўкилгани қони сифатида талқин қилинадиган бўлади. Қорин тўйғазиш учун ва ёки ўзининг тор манфаатлари учун тўкилган қон эса, самарасиз ва қадрсиз бўлиб қолаверади. Халқ ўз қонини уни фақат юксак ғояларга буркабгина қадр-қимматли ва охир-оқибатда озодликка, ҳурликка олиб келадиган даражада қадрли қонга айлантириши мумкин. Бунинг учун халкимиз Ўзбекистон Халқ Ҳаракати сингари юксак ғоялар билан майдонга чиққан сиёсий Ҳаракатга келиб қўшилмоғи лозим. Озодликка олиб келувчи қон ҳақида гапирган озари дўстимиз ана шундай сифатдаги қонни назарда тутган эди.\nМақсуд Бекжон, ЎХҲ Норвегия бўлими раиси


Германияда 85 беморни укол қилиб ўлдирган медбрат умрбод қамалди\n02 декабр 2020, Тошкент вақти: 08:28\nГерманиянинг Олденбург шаҳар суди собиқ тиббиёт ходими Нилс Хёгелни 2000-2005 йиллар давомида 85 одамни ўлдирганликда айбдор деб топди ва умрбод қамоқ жазосига ҳукм қилди.\nХёгел судда ўзи ўлдирган беморларнинг қариндошларидан ва дўстларидан узр сўради.\n42 ёшли Хёгел Ольденбург ва Демменхорст шаҳарларидаги касалхоналарда ишлаётганида, ўзи танлаб олган беморларни укол қилиш орқали ўлдирган.\nУ беморларни махсус ўлдираётгани тўғрисида ишончли маълумотлар 2005 йилда пайдо бўлган. Ўшанда касалхона ходимларидан бири Хёгел беморларга белгиланган меъёрдан кўра кўпроқ дори бераётганини кўриб қолган.\n2008 йилда Хёгел “одамни ўлдиришга уриниш”да айбланиб 7,5 йилга қамалганди. 2015 йилда эса у яна бир неча одамни ўлдирганликда айбланган. Айни ўша пайтда унинг юзга яқин бемор ўлимига алоқадар экани аниқланган.\nТерговчиларнинг билдиришича, Хёгел “шунчаки зериккани ортидан мана шундай тажрибалар”ни амалга оширганини айтган.\nПсихиатрларнинг билдиришларича, Хёгел одам ўлдириш орқали “наркотик модда қўлланилганида пайдо бўладиган таъсир”ни олишга интилган.


Асал шифобахш неъмат | Агро-Олам.Uz\nБош саҳифа Асаларичилик Асал шифобахш неъмат\nХалқимизда “Чарчасанг ҳам асал егин, зериксанг ҳам асал егин” деган хикматли\nсўзлар бор. Чунки асал инсонга кувват, дардга даво экани аллақачон\nАсал доривор, мўъжизали неъмат бўлиб, бобокалонимиз Абу Али ибн Сино за-монасидан бошлаб асалнинг дармондо-рилик хусусиятларидан халқимиз хабардор. Мамлакатимизда озиқ-овқат маҳсулотлари ишлаб чиқариш ҳажмини оширишга, аграр соҳани, шу жумладан, асалари-чиликни янада ривожлантиришга алоҳида эътибор қаратилмоқда.\nШу мақсадда қабул қилинаётган Дастурларнинг амалга оширилиши натижасида янги хўжалик юри-тувчи субъектлар ташкил этилиб, қўшимча иш ўринлари яратилмоқда.\nБу борада Навоий вилоятида ҳар йили йили соҳадаги 1000 дан ортиқ асаларичилик субъектлари томо-нидан, 42 мингдан ортиқ асалари оиласини парваришлаш эвазига,\n1 минг 70 тонна асал маҳсулоти етиштирилмоқда. 2021 йилда вило-ятда асаларичилик хўжаликларини ташкил қилиш дастури бўйича жами 35 та лойиҳаларни амалга ошириш белгиланган бўлиб, шу аснода янгидан 60 та иш ўринлари ярати-лиши кутилмоқда. Навоий вилояти иқлими кескин континентал бўлиб, ёзи иссиқ, қиш ойлари совуқ бўлади.\nНавоийлик асаларичилар ана шу иқлимни инобатга олиб, асалари-ларни кўпроқ кўчириш йўли билан асал олади. Эрта баҳорда қайрағоч, терак, бодом, ўрик, гилос, шафтоли каби дарахтлар гуллаганда гулчанг сероб бўлади, оз миқдорда гулшира\nҳам келади, натижада асалари оила-лари тез ривожланади.\nБугунги кунда вилоятда асала-ричилик билан шуғулланувчи оила-вий тадбиркорлар сони талайгина.\nУлардан бири Навбаҳор туманида истиқомат қилаётган асаларичи Олтин Жумаев ҳам кўп йиллардан буён мазкур соҳа билан шуғулланиб келмоқда. Хонадонида айни пайтда\n200 та асалари оиласи парвариш қилиняпти.\n– Бизнинг соҳада салгина эъти-борсизлик кўзлаган натижани қўлга киритиш имконини бермайди. Йил давомида бир асалари оиласидан 4 марта ҳосил олинади. Биз асалари-ларимизни эрта баҳорда қўшни Нуро-та, Хатирчи ва Қўшработ туманлари далаларига олиб борамиз. Сабаби, у ерларда асал олиш учун етарли озуқа мавжуд бўлади. Баҳорги асал эса энг доривор ҳисобланади. Машаққатлар замирида меҳнатимизнинг тотли роҳати бизга доим таскин беради.\nАсаларичилик инжиқ ва машаққатли иш. Меҳнатимиз оғир, ариларни ўндан ортиқ мавсумий к асалли-клардан ҳимоялаш учун тинмай ҳаракат қиламиз. Ҳар соҳанинг ба-ланд-пасти бўлганидек, бу соҳада ҳам анча-мунча қийинчиликлардан ўтишга тўғри келади. Ишимиз йил сайин ривожланмоқда. Ҳосилдорлик замирида тинимсиз меҳнат, табиат инжиқликларини енгиш, қулай ша-роит, илғор технологияларни қўллаш\nмужассам, – дейди асаларичи Олтин Жумаев.\nАлбатта, бугун асаларичилик соҳасида юз бераётган ўзгаришлар, яратилаётган имкониятлар нати-жасида олдинлари тансиқ бўлган, шифобахш бебаҳо неъмат бўлмиш\nсоф асал бозорларимизда кўпайиб, аҳоли дастурхонига арзон нархларда етиб бориши таъминланмоқда.\nМанба: «Ўзбекистон қишлоқ ва сув хўжалиги» №4.2021


Александр Хомяков: "Бешинчи ўринни сақлаб қолмоқчимиз"\nБугун бўлиб ўтган "Машъал" - "Бухоро" (0:0) учрашувидан сўнг матбуот анжуманининг иккинчи қисмида мезбонлар бош мураббийи Александр Хомяков иштирок этди.\n"Афсуски , бугун ўз майдонимизда мухлисларимизни хурсанд эта олмадик. Улар уйдаги учрашувларга ғалабага ўрганган. Майдонни ҳар бир қаричи учун кечган курашда кескин баҳсни кўрдик. Биз бу учрашувга жиуда ҳам қаттиқ тайёргарлик олиб бордик. Рақибнинг аҳволи ҳавас қиларли даржада эмас. Шу боис улар жуда катта шижоат билам майдонга тушди. Албатта турнир жадвали бугунги ўйин аҳмиятини белгилаб берар эди.\nЎзимини ўйинга келсак , ўйинимиз қовушмади. Жамоа бешинчи ўринга яхши жойлашиб олгани боис футболчиларнинг руҳиятида ўзгариш бўлди. Бу футболчилардан кўра мени айбим. Уларни 100 % руҳий тайёрлай олмадим. Икки очкони йўқотдик. Бугунги ғалаба бизга расмий бешинчи поғонани берар эди.\n"Бухоро" бу ўйинда ҳам худди "Қизилқум"га қарши ўйнагандек ҳаракат қилди. Биринчи бўлим тўртта ҳимоячи, иккинчи бўлимда эса учта. Кўпроқ ҳужумга аҳамият бериш. Мана иккинчи бўлим асосан ҳужумда ўйнади. Биз эса омадни асосан қарши ҳужумдан изладик. Ҳужум ва ярим ҳимоя чизиғимиз доимгидек муваффақиятли ўйин кўрсата олмади.\nОлдинда ҳали яна учта учрашув бор. Биз ўз ўрнимизни йўқотишни истамаймиз. Жадвалда ҳам ўз ўринимизни сақлаб қолмоқчимиз" , - дейди Александр Хомяков


Хорижлик журналистлар КХДР ҳукумати рухсати билан Пхеньян метросидан фоторепортаж уюштиришди\n19:41 / 10.10.2015\nБугун, 10 октябрь куни КХДРда Меҳнат партиясининг 70 йиллиги кенг миқёсда байрам қилинди ва парад ўтказилди. Шу муносабат билан мамлакатга хорижлик журналистлар таклиф этилди.\nЖурналистлар эса жаҳоннинг энг ёпиқ давлатларидан бири ҳисобланган Шимолий Кореядан фоторепортажлар уюштиришга муваффақ бўлган. Журналистларга авваллари хориж фуқароларидан яширилган жойларни ҳам суратга олишга рухсат берилган.\nХусусан, Reuters агентлиги журналистлари Пхеньяндаги метро бекатлари фотосуратларини эълон қилди.\nБундан аввалроқ Шимолий Корея ҳукумати ҳукмрон партия ташкил этилганининг 70 йиллиги муносабати билан ўтказиладиган байрам тантаналарни дабдабали тарзда ўтказиш учун маблағ қидираётгани ҳақида хабарлар тарқатилганди.\nХабарларда мамлакат ҳукумати аҳолига мурожаат қилиб, байрамни ташкил этиш учун кўпроқ пул хайрия қилишга чақиргани айтилганди.